**Mladi dizajneri crtaju strip**

Radionica grafičkog dizajna za djecu Ba-haus 2022.

Ovogodišnja, četvrta po redu škola grafičkog dizajna u Bakru, Ba haus 2022. započela je na najljepši mogući način: radionicom mladih dizajnera, učenika nižih razreda osnovnih škola iz Grada Bakra i bakarskog prstena: Krasice i Kukuljanova, a pridružilo se i nekoliko malih gostiju, učenika iz nažalost ratom zahvaćene Ukrajine.

Radionica prilagođena dobnosti polaznika krenula je s radom 15. svibnja u velikoj dvorani doma kulture Matija Mažić, gdje su učenici stručno vođeni iskusnim prosvjetnim radnicima Barbarom Argentin Štiglić, Bosiljkom Vrban Arh i Almom Hess učili dizajnirati djeci omiljen strip.

Savladavši osnove dizajniranja stripa i sami su dobili priliku i postali njegovi dizajneri: svaki je polaznik složio vlastitu priču, osmislio izgled likova i dizajnirao njegovu kompoziciju. Pri tome su mladi dizajneri u svojim radovima iskazali vrlo visoku razinu kreativnosti.

Radionica se provodi u suradnji s Osnovnom školom Bakar koja podupire ovaj projekt, jer svi smo svijesni činjenice da se zbog nedovoljnog broja školskih sati likovne kulture u školama, treba snalaziti na druge načine kako bi se djeci prenijela znanja potrebna za život. Zato je bitno da ideja „Ba-haus“-a kao škole vizualnog dizajna zaživi i ove godine, postane i ostane jedan kontinuitet kao potpora školskom programu na koji se ne može utjecati.

Projekt Škole vizualnog dizajna Ba-haus u organizaciji KUU Sklad Bakar financijski podupiru Grad Bakar i Ministarstvo kulture i medija RH. Opći cilj ovog edukativnog projekta je razvoj umjetničke vizije, ljubavi prema čitanju i sticanje osnova timskog rada, kao i upoznavanje djece s principima „Održivog dizajna“, drugim riječima: projektiranjem objekta u skladu s načelima društvene, ekonomske i ekološke održivosti, upoznati djecu sa grafičkim dizajnom i upotrebom dizajna u svakodnevnom životu te naučiti djecu kako ideju i viziju pretvoriti u stvarnost.

Etiketa poznatog autohtonog bakarskog proizvoda „Bakarskog baškota“, plakati za smotru zborova „U skladu s prirodom“, društvena igra „OSMISLI SVOJU BASNU“ - evo zadataka koje su prethodnih godina s čašću i visokom kreativnošću osmislili i realizirali mladi dizajneri, polaznici bakarske dizajnerske škole.

Ovogodišnje, vrlo uspješne radove mladih bakarskih dizajnera, ali i prošlogodišnje, koji nisu bili prikazani javnosti zbog poznate još uvijek aktualne covid epidemije, građanstvo Grada Bakra i svi zainteresirani imati će priliku vidjeti na zajedničkoj završnoj izložbi dana 4. lipnja 2022. godine u prostoru KUU Sklad.